b'\n_START_ARTICLE_\nKurt Cobain\n_START_SECTION_\nMladost\n_START_PARAGRAPH_\nCobain se je rodil 20. februar 1967 mami Wendy in o\xc4\x8detu Donaldu. Iz Seattla so se kmalu preselili v Aberdeen. Cobain je imel tudi sestro po imenu Kim in njuno otro\xc5\xa1tvo je bilo sre\xc4\x8dno vse do Kurtovega osmega leta, ko sta se njegova star\xc5\xa1a lo\xc4\x8dila. Od takrat naprej je postajal  vse bolj zagrenjen. Nekaj \xc4\x8dasa je \xc5\xbeivel pri mami, nato pri o\xc4\x8detu in \xc5\xa1e pri nekaterih sorodnikih, na koncu pa je ostal pri mami, ki se je znova poro\xc4\x8dila. Kot otrok je imel nami\xc5\xa1ljenega prijatelja(Boddah), kateremu naj bi bilo tudi namenjeno poslovilno pismo. Bil je hiperaktiven, zato mu je zdravnik predpisal zdravilo Ritalin, da se je v \xc5\xa1oli la\xc5\xbeje zbral. Zaradi tega zdravila je te\xc5\xbeko zaspal, zato je moral jemati tudi pomirjevala. V \xc5\xa1oli se ni preve\xc4\x8d ujel z vrstniki, ve\xc4\x8dinoma se je dru\xc5\xbeil z geji in se z ostalimi prepiral. Bil je umetni\xc5\xa1ko nadarjen in med njegove najljub\xc5\xa1e predmete sta sodili umetnost in glasba. Kot otrok je poslu\xc5\xa1al le skupini The Beatles in The Monkees, kasneje mu je postal v\xc5\xa1e\xc4\x8d tr\xc5\xa1i rock, torej skupine kot Led Zeppelin, Black Sabbath, Kiss in punk rockerji Sex Pistols in The Clash. Ko je bil star 14 let, je dobil svojo prvo kitaro. Prvi pesmi, ki se ju je nau\xc4\x8dil igrati, sta bili\xc2\xa0\xc2\xbbMy Best Friend\xc2\xab\xc2\xa0in\xc2\xa0\xc2\xbbCommunication Breakdown\xc2\xab, ki sta ju v originalu izvajali skupini The Clash in Led Zeppelin. Pri petnajstih je za\xc4\x8del poslu\xc5\xa1ati lokalno skupino The Melvins in hodil je na vse njihove nastope. Ko je imel 17 let, je na enem od njihovih nastopov spoznal Krista Novoselica, s katerim sta kasneje ustvarila skupino Nirvana. Pri osemnajstih je pustil srednjo \xc5\xa1olo in mama ga je vrgla iz hi\xc5\xa1e. Od takrat naprej je ve\xc4\x8dkrat prespal pri prijateljih, v\xc4\x8dasih pa tudi pod mostovi, kar je kasneje omenjal v svojih besedilih. Krist in Kurt sta imela sanje o rock skupini in kmalu sta na\xc5\xa1la basista, Krist je igral kitaro in Kurt bobne. Kasneje se je basist po\xc5\xa1kodoval in ni mogel nadaljevati z igranjem, zato sta Kurt in Krist pri\xc4\x8dela igrati z nekaterimi \xc4\x8dlani iz skupine The Melvins. Kurt je skupino nekajkrat preimenoval in na koncu je nastala Nirvana.\n_START_SECTION_\nDru\xc5\xbeina\n_START_PARAGRAPH_\nCobain se je 24. februarja 1992 poro\xc4\x8dil s Courtney Love, ki jo je spoznal leta 1989, par pa sta postala 1991. Courtney Love je bila \xc5\xbee pred poroko nose\xc4\x8da in je 18. avgusta 1992 rodila h\xc4\x8derko, ki sta jo poimenovala Frances Bean. Ime Frances je dobila po Frances McKee iz skupine The Vaselines, drugo ime, Bean, pa je izbral Cobain, ker se mu je zdela na ultrazvoku podobna fi\xc5\xbeolu. Zaradi odvisnosti od drog obeh star\xc5\xa1ev so Frances Bean za nekaj tednov dali v rejo Lovini sestri.\n_START_SECTION_\nSmrt\n_START_PARAGRAPH_\nCobainovo truplo so na\xc5\xa1li 8. aprila 1994. \xc5\xbde 3 dni je veljal za pogre\xc5\xa1anega, saj je njegova \xc5\xbeena, Courtney Love, v imenu Cobainove mame oddala prijavo za pogre\xc5\xa1ano osebo. \xc4\x8ceprav je vedno veliko ljudi mnenja, da je bil Kurt Cobain umorjen, je \xc5\xbee leta 1994 obdukcija pokazala, da je smrt povzro\xc4\x8dil strel v glavo, ki naj bi si ga Cobain zadal sam. Obdukcija tudi ocenjuje, da je Cobain umrl \xc5\xbee 5. aprila. V njegovi krvi je bila najdena ve\xc4\x8dja koli\xc4\x8dina heroina, zaradi katere bi Cobain verjetno umrl tudi, \xc4\x8de se ne bi bil ustrelil._NEWLINE_Obstajajo domneve, da je bil Cobain umorjen, a do danes to \xc5\xa1e ni dokazano. Poslovilno pismo, velikost pu\xc5\xa1ke, s katero naj bi se ustrelil, ter ostali dokazi, tudi kreditne kartice, ki naj bi jih nekdo uporabljal po njegovi smrti, so razlogi za pomisleke, da Cobain ni storil samomora. Nekateri tudi trdijo da ga je ubila Courtney Love.'